चंडीगढ़ नई दिल्ली (एजेंसी)। कोरोना वायरस की वैक्सीन का प्रोडक्शन करने वाली कंपनी मॉडर्ना ने टीके खरीदने के पंजाब सरकार के अनुरोध को अस्वीकार कर दिया है। यह जानकारी रविवार को राज्य के नोडल अधिकारी विकास गर्ग ने दी। गर्ग ने बताया कि मॉडर्ना ने अपनी नीति का हवाला देते हुए राज्य सरकार को टीके भेजने से इनकार कर दिया है।
मॉडर्ना ने कहा कि कंपनी केवल केंद्र के साथ ही सौदा कर सकती है न कि किसी राज्य सरकार या निजी पार्टियों के साथ। बयान के अनुसार पंजाब के मुख्यमंत्री कैप्टन अमरिंदर सिंह की ओर से निर्देश मिलने के बाद राज्य ने स्पुतनिक वी, फाइजर, मॉडर्ना और जॉनसन एंड जॉनसन की वैक्सीन के लिए कंपनियों से संपर्क किया था।
राज्य सरकार ने यह भी कहा कि पिछले तीन दिनों से टीके की अनुपलब्धता के कारण राज्य सरकार को टीकाकरण रोकने के लिए मजबूर होना पड़ा। बयान में आगे कहा गया है कि राज्य में टीकों की भारी कमी को पूरा करने के लिए सभी प्रयास किए जा रहे हैं।